<classify> MKUU wa Jeshi la Polisi nchini IGP, Simon Sirro amesema kuwa jeshi hilo linakabiliwa na changamoto kubwa ya kushughulikia kesi za wivu wa mapenzi kote nchini.Aidha amesema wanaume wanaowaua wapenzi au wake zao baada ya kuwafumania, wanafanya kitendo cha kishamba kisicho na mfano na kwamba wanaume wa aina hiyo wanapaswa kubadilika.Alisema hayo juzi jijini Arusha alipofika kikazi na kuwataka viongozi wa dini na jamii nyingine kutoa elimu kwa wanandoa au wapenzi kuacha kufanya vitendo vya aina hiyo katika karne hii ya sayansi na teknolojia.Alisema kesi nyingi katika vituo vya polisi kote nchini ni za mauaji ya wapenzi wanawake dhidi ya waume zao na kesi hizo kwa sasa zinaongoza na aliwataka viongozi wa dini kuhimiza upendo kwa jinsi zote mbili katika makanisa na misikiti ili watu waweze kubadilika.Kuua mke ni ushamba mkubwa kwani kuoa ni mkataba kati ya mume na mke na kama mke ameamua kuingiza njemba mwanamume ndani ya nyumba wakati mume hayupo, huko ni kuvunja mkataba na dawa yake ni kuvunja mkataba kwa kumwacha na si kumuua.amesema.Alisema dawa ya kuachana na mwanamke aliyekiuka masharti ya mkataba wa ndoa ni kumwacha bila bughudha na kistaarabu na si kuchukua hatua ya kuua kwani sheria haitamuacha salama mhusika na matokeo yake ni kuacha familia ikiteseka.Uamuzi wa kuua ni kuifanya familia yako kuishi katika hali mbaya ya umasikini kwani mama amekufa na baba anaishia gerezani na watoto wanateseka bila sababu za msingi na kuwa ombaomba mitaani, amesema IGP Sirro.Aliwataka viongozi wa dini kote nchini kutoa elimu kwa wanandoa ili waweze kuelimika na kuacha tabia hiyo kwani itazifanya familia nyingi kuwa na watoto yatima wasiokuwa na wazazi.Akizungumzia kesi za wizi wa kutumia silaha, IGP Sirro alisema kuwa matukio hayo yamepungua kwa asilimia kubwa sana na kuwataka wananchi kushirikiana na Jeshi la Polisi kuwafichua wahalifu ili utulivu uweze kuendelea nchini kote.Ametolea mfano Mkoa wa Arusha kuwa katika kipindi cha miezi ya Julai, Agosti, Septemba na Oktoba hakukuwa na matukio ya wizi wa kutumia silaha na kuwaasa viongozi wa mkoa huo kuendelea kushirikiana na wananchi kwa lengo la kudhibiti uhalifu.Kamanda wa Polisi Mkoa wa Arusha, Ramadhani Ngazi alisema pamoja na kusifiwa kuwa Mkoa wa Arusha uko salama kwa miezi mitatu ya nyuma hawatabweteka bali ndiyo kwanza wataimarisha ulinzi zaidi.  <topic>: kitaifa 